 **2**

Številka: 0110-0009/2024-1

Nova Gorica, dne 9. oktobra 2024

**O D G O V O R I**

**NA POBUDE, PREDLOGE IN VPRAŠANJA SVETNIC TER SVETNIKOV, KI SO BILA**

**PODANA NA SEJAH MESTNEGA SVETA**

**19. SEJA MESTNEGA SVETA, 24. oktober 2024**

1. **SVETNICA TANJA VONČINA** je skladno z 21. členom poslovnika mestnega sveta najmanj tri dni pred sejo, postavila naslednje vprašanje:

Spoštovani g. župan, od leta 2020 oziroma 2021 poteka na planoti izposoja e-koles. V zvezi s tem me zanima, koliko izposoje je letno ter koliko se iz te izposoje iztrži in kam ter komu je ta denar namenjen, kdo skrbi za izposojo, kdo in kje se oglašuje izposoja.

Ravno tako je od leta 2021 na Lokvah urejen multigolf  in tudi za le-tega me zanima, koliko je bila investicija, koliko je uporabe, ali je plačljiva (koliko in komu se plača), kdo skrbi za izposojo in urejenost terena.

**Občinska uprava** jeposredovala naslednji odgovor:

Za odgovor glede izposoje e-koles smo zaprosili Javni zavod za turizem Nova Gorica in Vipavska dolina, od katerega smo prejeli naslednji odgovor:

“Enajst e-koles Specialized s pripadajočo opremo je Mestna občina Nova Gorica predala v upravljanje Javnemu zavodu za turizem Nova Gorica in Vipavska dolina leta 2021. Preko javnih pozivov je zavod priskrbel, da sta bila na letni ravni izbrana dva izvajalca, ki sta izvajala storitev oddaje koles v uporabo, to sta bila Gostilna s prenočišči Martina Gorjan Sulič s.p. na Lokvah in Šmentana muha, Oskrba konj, Aneja Pirc s.p. na Banjšicah. V letu 2023 smo s ciljem povečanja oddaj kolesa želeli približati mestu ter z dodatnim javnim pozivom vključili še tretjega ponudnika, Gostišče Oddih, gostinska dejavnost, Marjeta Pavlica s.p.

Stroški oddaje se zaračunavajo po ceniku, ki ga je sprejel župan 18. 2. 2021: celodnevni najem je v višini 40 €, do 4-urni pa 20 €. Večina izposoj se izvaja v poletnih mesecih. Opažamo, da je na planoti vse več kolesarjev, ki pripeljejo s seboj svoja kolesa, zato promet oddaje koles ni tak, kot je bil načrtovan ob prijavi projekta, kar potrjujeta tudi oba izvajalca. V času pandemije Covid-19 si je namreč veliko ljudi kupilo lastna kolesa.

Skupaj za vsa leta do danes znašajo na zavodu prihodki od e-koles 6.400 €, stroški pa 4.906,90 €.

Na zavodu smo z namenom povečanja zanimanja po izposoji e-koles izvajali promocijo: na portalu vipavskadolina.si (Izposoja športne opreme), spletni strani turizem-novagorica-vipavskadolina.si (Kako na okrog?), spletni strani planota.si, preko več objav na straneh Facebook: Vipavska dolina – Vipava Valley ter Javni zavod za turizem Nova Gorica in Vipavska dolina, izvedli smo namensko digitalno kampanjo »Kolesarimo na planoti«, ponudbo oddaje koles vključujemo v promocijska komuniciranja kot npr. v turistično-promocijski oddaji Moja Slovenija na POP TV.

Z izvajalci smo na temo oddaje e-koles imeli v vseh letih najmanj eno ali dve srečanji, na katere smo skoraj vedno povabili predstavnika Fundacije BIT planota in predstavnika MONG. Zavod redno komunicira s ponudnikoma preko maila ali telefona”.

Investicija postavitve multigolfa na Lokvah je bila izvedena v letu 2021. Strošek le-te je bil v višini 37.039,20 EUR. Mestna občina Nova Gorica je takoj po končani investiciji igrišče (zemljišča in opremo) prenesla v upravljanje Javnemu zavodu za šport Nova Gorica. Igrišče je bilo postavljeno kot točka, ki bi dajala kraju dodano vrednost in obiskovalcem omogočala aktivno preživljanje prostega časa.

Možnost igranja multigolfa je na voljo od sredine maja do konca septembra. Uporabniki igrišča so v glavnini družine z otroci, v letošnjem septembru so Lokve obiskali vzgojni zavodi v obliki športnega dne in je bilo na igrišču približno 80 otrok.

Uporaba igrišča ni plačljiva. V preteklih letih se je poizkusilo s prodajo kart, a so bili sezonski izkupički skromni.

Za izposojo rekvizitov skrbi podjetje Resort Lokve d.o.o., za urejenost pa upravljavec Javni zavod za šport Nova Gorica, ki preko podizvajalca opravlja košnjo terena približno enkrat na tri tedne.

1. **SVETNICA TANJA VONČINA** je skladno z 21. členom poslovnika mestnega sveta najmanj tri dni pred sejo, postavila naslednje vprašanje:

V zadnjem času je bilo veliko rečeno in tudi storjeno glede pristajališča za padalce in vstopne točke Lijak. Zanima pa me, kdaj in kaj je predvideno za urejanje vzletišča, ki je tik pod naseljem Trnovo.

**Občinska uprava** jeposredovala naslednji odgovor:

Trenutno je v izvajanju »Zeleni vstopni center Lijak«, pristajališče za padalce. Za vzletišče do sedaj ni bila predvidena nobena investicija. Pred načrtovanjem vzletišča bi bilo potrebno preveriti točno lokacijo in lastništva, dostopne poti, zaščitena območja, pregledati pravilnike za vzletišča in morebitne druge robne pogoje, kar načrtujemo storiti v prihodnjem letu.

1. **SVETNICA TANJA VONČINA** je skladno z 21. členom poslovnika mestnega sveta najmanj tri dni pred sejo, postavila naslednje vprašanje:

Verjetno mi ni potrebno ponovno ponavljati in se tudi sami še predobro zavedate, da so ceste naša velika rak rana. Pa ne govorim samo o stanju občinskih cest in krajevnih poti, ampak tudi o stanju državne ceste, ki poteka na relaciji Solkan - Lokve in Lokve - Čepovan. Slednja, Lokve - Čepovan, je urejena do približno polovice, polovica je ostala nedokončana, stanje na cesti Solkan - Lokve, pravzaprav Ravnica - Lokve pa bo počasi iz asfaltirane ceste verjetno prešla na makadamsko: na posameznih mestih se udira, škarpe se načenjajo in samo vprašanje časa je, kdaj se bo kje kakšen del tako poškodoval, da vožnja po njej ne bo več mogoča.

Naprošam vas, da pri pristojnih organih pridobite podatek o tem, kdaj se bosta ti dve cesti sanirali in kaj je občina do sedaj naredila, da bi se. Nenazadnje je Trnovo letos pridobilo Enoto Varstveno delovnega centra in tako postaja cesta Solkan - Lokve še bolj obremenjujoča, cesta Lokve - Čepovan pa je sploh v poletnem času zelo prevozna zaradi najhitrejše povezave do Mosta na Soči.

**Občinska uprava** jeposredovala naslednji odgovor:

Občinska uprava se zaveda problematike omenjenih odsekov in prav vsled temu smo se z DRSI že večkrat sestali, da bi pospešili te investicije, kot tudi druge, ki nas čakajo v bližnji prihodnosti. S strani DRSI smo pridobili sledeče informacije.

Stanje na cesti R3-608; odsek 1065 Lokve–Čepovan:

Dolžina odseka je 4.450 m. Izvedena so obnovitvena dela od km 0,500 do km 2,050. Za odsek od km 2,050 do km 4,450 je izdelana PZI dokumentacija, odkupi predvidenih zemljišč za gradnjo so v zaključni fazi.

Naročen je izvedbeni načrt za zaščito ceste pred padajočim kamenjem na državni cesti R3-608/1065 od km 1,050 do km 4,450. Poteka recenzija PZI dokumentacije in pridobitev dodatnih zemljišč za vgradnjo lovilno podajnih ograj.

Stanje na cesti, odsek R3 608/1067 Solkan-Lokve med Ravnico in Trnovim (od km 6,950 do km 12,800):

DIIP za rekonstrukcijo ceste je bil s strani (DRSI) izdelan, čaka se na potrditev in vključitev v proračun, nato sledi izdelava projektne dokumentacije.

1. **SVETNICA TANJA VONČINA** je skladno z 21. členom poslovnika mestnega sveta najmanj tri dni pred sejo, postavila naslednje vprašanje:

Na seji Mestnega sveta 11. januarja letos sem v zvezi s problematiko ceste skozi naselje Loke dobila naslednji odgovor, ki ga citiram: »V letu 2024 se bo začel postopek pridobivanja potrebne dokumentacije za gradnjo fekalne kanalizacije za območje naselja Loke. Po potrditvi tras fekalne kanalizacije se bo za odseke cest, kjer bo potekala fekalna kanalizacija, prednostno izdelala potrebna izvedbena dokumentacija za ureditev cest. Za preostale odseke cestnega omrežja skozi Loke bo potrebno izdelati izvedbeno dokumentacijo in določiti terminski plan izvajanja del po odsekih. Zaradi zahtevnosti terena (vode, plazovi) bo potrebno določiti racionalni prečni profil cest. Širitev cest bi najverjetneje zahtevala gradnjo opornih in podpornih zidov, posledično pa večje posege v privatna zemljišča, zato bo potrebno razmisliti o gradnji izogibališč.«

Zanima me, prav tako tudi prebivalce Lok, v kakšni fazi je pridobivanje te dokumentacije in kakšna je časovnica za izgradnjo kanalizacijskega omrežja skozi naselje Loke.

**Občinska uprava** jeposredovala naslednji odgovor:

Občinska uprava skupaj z Občino Šempeter - Vrtojba, ki ima svoj projekt, prijavlja osnovno dokumentacijo »izgradnja fekalne kanalizacije na območju Lok« za prijavo na razpis DRR (Dogovor za razvoj regije). Pri sami izvedbi investicije je smotrna tudi ureditev zgornjega ustroja ceste, kar pomeni, da v kolikor bomo uspešni na razpisu, bomo sanirali tudi cesto.

Kljub temu, da rezultat razpisa še ni znan, pa se pripravlja celovita dokumentacija za gradnjo fekalne kanalizacije za predvideno območje naselja Loke, ki naj bi bila zaključena do konca leta 2025. Izvedba gradnje na predvidenem odseku je predvidena med letoma 2027 in 2029.

**18. SEJA MESTNEGA SVETA, 12. september 2024**

1. **SVETNICA ERIKA PODGORNIK RIJAVEC** je podala naslednji predlog:

Zaradi povečanega kolesarskega prometa Solkan - Trnovsko-Banjška planota predlagam, da bi se čim prej izdelalo projekt kolesarske poti vsaj do Borojevićevega spomenika na Prevalu in kasneje naprej smer Lokve, Banjšice, Čepovan in Sveta Gora - Skalnica. Mogoče bi bilo smiselno, da bi zaradi varnosti preusmerili kolesarje na Kekec naprej skozi Kramarco do odseka glavne ceste pri Borojevićevem spomeniku. Pogosto se na tej relaciji nahajajo tudi turisti s kolesi, ki si jih izposodijo iz sistema izposoje koles GO2GO.

Z novo infrastrukturo bi tudi spodbudili razvoj turizma v naših vaseh.

**Občinska uprava** jeposredovala naslednji odgovor:

S pobudo svetnice se strinjamo in idejo podpiramo, žal pa trenutno MONG nima predvidenih investicijskih sredstev za nove kolesarske poti na predlaganem območju. Občinska uprava budno spremlja razpise, ki bodo omogočili sofinanciranje kolesarskih poti tako v mestu kot na podeželju.

1. **SVETNICA ERIKA PODGORNIK RIJAVEC** je postavila naslednje vprašanje in podala naslednji predlog:

Pred enim letom, na septembrski seji je bila podana pobuda za ureditev državnega odcepa ceste med Ravnico in Sedovcem. Krajane zanima, kdaj se bo ta odcep uredil, v kakšni fazi planiranja je oziroma ali se je že kaj začelo delati na tem projektu.

V primeru ne planiranja vas ponovno naprošam, da pozovete organe na državni ravni, da se ta zahtevek začne urejati.

**Občinska uprava** jeposredovala naslednji odgovor:

Občinska uprava se zaveda problematike omenjenih odsekov in prav vsled temu smo se z DRSI že večkrat sestali, da bi pospešili te investicije, kot tudi druge, ki nas čakajo v bližnji prihodnosti. S strani DRSI smo pridobili sledeče informacije.

Stanje na cesti, odsek R3 608/1067 Solkan-Lokve med Ravnico in Trnovim (od km 6,950 do km 12,800):

DIIP za rekonstrukcijo ceste je bil s strani (DRSI) izdelan, čaka se na potrditev in vključitev v proračun, nato sledi izdelava projektne dokumentacije.

1. **SVETNICA ERIKA PODGORNIK RIJAVEC** je podala naslednjo pobudo:

Kar nekaj občanov me je prosilo, naj dam pobudo za dodatni javni prevoz - lahko manjši avtobus, ki bi enkrat v dopoldanskem času peljal na relaciji Lokve -  Nova Gorica - Lokve in enkrat v popoldanskem času ter da bi zajel tudi ostale vasi kot so Podgozd in Voglarji naprej na Trnovo do Lokev.

Podana je bila tudi prošnja, da bi se uvedlo dodaten prevoz ob 16.00 uri smer Nova Gorica - Lokve. Sedaj je edina povezava  Nova Gorica - Lokve šolski avtobus ob 14.30 uri, ki pa za nekatere občane, ki imajo delovni čas daljši, ne pride v poštev.

**Občinska uprava** jeposredovala naslednji odgovor:

S pobudo smo seznanili podjetje Nomago d.o.o., ki na našem območju izvaja medkrajevne prevoze.

Z mesecem julijem je na področju medkrajevnih prevozov v veljavo stopila nova koncesija, ki je na določenih linijah prinesla občutno povečanje števila prevozov. Število voženj na relaciji Lokve – Nova Gorica se je povečalo iz ene na štiri na dan. Smiselno je, da se občane na tem območju najprej seznani in spodbudi k večji uporabi obstoječih avtobusnih prevozov, saj za zdaj še ni zaznati večjega števila prepeljanih potnikov. Obenem se je potrebno tudi zavedati, da je za spreminjanje mobilnostnih navad ljudi potreben čas.

Voženj na medkrajevnih linijah do naselja Podgozd ni, za kar je več razlogov. Gre za manjše naselje, odmaknjeno od regionalne ceste. Morebiten ovinek Podgozd – Voglarji bi pomenil, da vozilo zaobide avtobusna postajališča na Trnovem. S povratnimi vožnjami in obvozi na trasi pa bi se občutno poslabšala kakovost prevozov za ostale potnike. Obstoječa cesta do naselja ne omogoča vožnje z avtobusom, koncesionar pa ne more zagotoviti manjšega vozila samo za izvajanje nekaterih voženj na relaciji Lokve – Nova Gorica.

Po trenutnih voznih redih ena vožnja na relaciji zapelje tudi do manjših naseljih na območju – Voglarji in Zavrh. Gre za avtobus, ki je prilagojen urniku srednjih šol. Predlog, da se do omenjenih naselij zapelje še kak avtobus, ki vozi na relaciji, bo prevoznik dodatno preučil.

Glede predloga, da se uvede dodaten prevoz v popoldanskem času, se koncesionar strinja s smiselnostjo le-tega. Zaenkrat prevoza ne morejo zagotoviti, bodo pa ob bodočih spremembah in prilagajanjih koncesije dodatno proučili predlog in poskusili zagotoviti prevoz v popoldanskem času.

1. **SVETNICA TANJA GREGORIČ** je podala naslednjo pobudo:

Moja današnja pobuda se nanaša na stanovanja za mlade na podeželju. To pobudo podajam zato, da bi se uredilo stanovanjske četrti ali stanovanja tudi na območju podeželja, ker kot vemo, se pojavlja trend izseljevanja bodisi v mesta ali vsaj na obrobju mest. Razlogov je veliko, predvsem vse daljši delavniki, slabe prometne povezave, premalo avtobusnih prevozov in tako dalje. Vedno težje oziroma zelo težko je, da otroci sami obiskujejo razne dejavnosti. Včasih se pojavi tudi težava za odhod domov po zaključku izbirnih predmetov v osnovnih šolah, ker kot vemo, se zaradi kroničnega pomanjkanja učiteljev pouk na nekaterih šolah podaljša v popoldanski čas. Za podeželje pomeni ta trend »izumiranje vasi«. Hiše se praznijo, trgovin ni več, pošt, šol, vse  se počasi umika. S tem pa se izgublja tudi identiteta in kulturna dediščina naših krajev. Po več vaseh se tudi opaža velika, stara poslopja, ki samevajo in jih je zob časa že močno načel. Le-ta vidim kot možnost ureditve stanovanj za mlade družine. Poslopje, ki bi poleg stanovanja, parkirnega prostora nudilo tudi površino, dvorišče, kjer bi se otroci in starši družili in bi živeli v mirnem, varnem okolju.

Povečanje mladih vidim kot možnost, da se na podeželje vrnejo tudi določene aktivnosti, obrti, ki so bile že zdavnaj opuščene in bi zagotovo postale ponovno zanimive in bi nekomu pomenile možnost za nove izzive, nov, mirnejši in uspešen način življenja. Vsekakor bi se ob povečanju števila mladih sčasoma ponekod vrnile tudi manjše podružniške šole, trgovine, kar bi se vzpodbudilo zanimanje za ostajanje doma. Bolj razvito podeželje pomeni tudi bolj razvito regijo, kar je vsekakor cilj vseh nas občanov. V razmislek za to možnost ureditve teh stanovanj ali tudi manjših četrti, ki bi dodatno obogatile našo regijo s tem, ko bi se kulturna dediščina posameznih krajev ohranjala in prenašala iz roda v rod.

**Občinska uprava** jeposredovala naslednji odgovor:

Zahvaljujemo se za vprašanje oziroma pobudo.

Stanovanjski sklad SS MONG je v preteklosti že izvajal določene aktivnost glede navedene tematike. Tako je bilo leta 2020 v Prvačini (sedaj naslov Prvačina 21b) zgrajenih 8 vrstnih stanovanj, ki so bila spočetka predvidena za mlade družine. Izpeljan je bil Javni razpis za dodelitev najemnih stanovanj v najem mladim, ki pa se je končal neuspešno zaradi premajhnega interesa. Pokazalo se je predvsem to, da zelo velik (morda celo odločilen) dejavnik pri odločanju kraja bivanja, predstavljajo prometne povezave oziroma dostopnost javnih servisov in ustanov.

Ne glede na to SS MONG vseeno verjame, da možnost vzpostavitve stanovanj na odročnejših območjih občine obstaja. Zato je že leta 2022 izdelal projektno nalog s projektnimi pogoji za izgradnjo 8 stanovanj (v 2 hišah) v Ravnici ter ustanovitelju predlagal prenos občinskega zemljišča v izmeri 6.800 m2 na SS MONG. To se za zdaj še ni zgodilo, upamo pa, da bo do tega prišlo v kratkem.

Prav tako je SS MONG na lokaciji »Parkovšče« (k.o. Rožna dolina) leta 2023 kupil zazidljivo zemljišče v izmeri 4.900 m2, ki skupaj s tam ležečim občinskim zemljiščem predstavlja več kot 8.000 m2 zazidalnih površin za gradnjo gostote »Sse« (območje stanovanjske prostostoječe individualne gradnje).

Nenazadnje (nekoliko manj povezano s pobudo) pa SS MONG izpostavlja tudi možnost kombinacije oskrbovanih stanovanj s stanovanji za mlade na lokaciji Ob Kornu, kjer SS MONG že pridobiva gradbeno dovoljenje za izgradnjo oskrbovanih stanovanj. Ob ustrezni spremembi prostorskih aktov bi lahko prišlo do simbioze in sobivanja oseb v oskrbovanih stanovanjih ter mlajše populacije, mladih družin. Ta lokacija bi z vidika prometne povezanosti in relativno majhne oddaljenosti od centra mesta lahko pomenila zanimivo rešitev tudi za tak namen, kot ga naslavlja pobuda.

1. **SVETNICA TANJA GREGORIČ** je postavila naslednje vprašanje:

Imela bi eno svetniško vprašanje, vezano na lansko pobudo, ki sem jo podala v mesecu juliju, vezano pa je bilo na markacijo pešpoti v sklopu EPK. Takrat sem dobila pozitiven odgovor, da se bo ta izvedla.

Zanima pa me, ali se to že izvaja, kje se izvaja in do kdaj bo to urejeno. Zanima me tudi to, ali se bo mogoče ta markacija povezala z dobljenimi projekti iz participativnega proračuna. Kot vemo, je veliko krajevnih skupnosti dobilo na participativnem projekte prav v zvezi z markacijami. Samo to.

**Občinska uprava** jeposredovala naslednji odgovor:

Trenutno se v Mestni občini Nova Gorica izvajajo/nameščajo turistične označbe, ki so bile predlagane v sklopu participativnega proračuna MONG. Gre za postavitev večjih turistično informacijskih tabel, ki so oblikovane in postavljene na podlagi enotne celostne grafične podobe. Predvidena je postavitev turističnih tabel v Kromberku, Dornberku ter Gradišču nad Prvačino ter za grad Rihemberk in Kostanjevico.

Na področju turistične signalizacije je bilo izvedeno naslednje:

* septembra 2024 je bila označena pešpot na Kostanjevico iz Erjavčeve ulice in s strani muzeja Pristava, ki vodi na Kostanjevico ter v Rafutski park. Table so enotnega videza za urbani del mesta Nova Gorica,
* ob upoštevanju kulturno varstvenih pogojev s strani ZVKD in Pravilnika o označevanju kulturnih spomenikov (Uradni list RS, št. [94/21](https://www.uradni-list.si/glasilo-uradni-list-rs/vsebina/2021-01-2004)) ter priročnika za označevanje nepremičnih kulturnih spomenikov je bila postavljena informacijska tabla na Kostanjevici,
* na hitri cesti, na izvozu Vrtojba in Vogrsko, je bila v sodelovanju z družbo DARS postavljena turistična tabla za usmeritev v Novo Gorico,
* z družbo Kolektor CPG d.o.o. in DRI potekajo pogovori za zamenjavo vseh tabel za izraz dobrodošlice ob vstopu v Mestno občino Nova Gorica, ki so dotrajane (pregled lokacij in ocena stroškov).

Ob upoštevanju kulturno varstvenih pogojev s strani ZVKD in Pravilnika o označevanju kulturnih spomenikov (Uradni list RS, št. [94/21](http://94/21)) ter priročnika za označevanje nepremičnih kulturnih spomenikov bo do konca leta 2024 izdelana informacijska tabla za grad Rihemberk. Označeno bo tudi parkirišče pri gradu..

Do konca novembra 2024 bo oblikovana tržna znamka Nove Gorice, ki bo nujno potrebna za apliciranje na turistične table in bo veljala za urbani del mestne občine.

Načrtuje se tudi zamenjava dotrajane table na Bevkovem trgu, ki bo prenovljena z vsebino Evropske prestolnice kulture.

Za turistično informacijske table se uporablja celostna grafična podoba in upoštevajo ustrezni predpisi, odvisno od lokacije, na kateri se tabla postavlja in odvisno od točke/znamenitosti, ki se jo označuje in predstavlja.

Strinjamo se s pobudo, da se tudi pešpoti po mestni občini poenoteno označujejo. Poti se že lahko poenoteno označujejo s pomočjo veljavne celostne grafične podobe. Težava se velikokrat pojavi, ko te podobe ne moremo uporabiti, in sicer v primerih, ko se poti označujejo v sklopu različnih projektov in se v teh primerih uporabi pravila, ki jih zahteva projekt (na table se lahko aplicira le logotip občine/destinacije). Te podobe ne moremo uporabiti tudi v primerih, ko pot pelje mimo državnih cest, saj označevanje v tem primeru ni v skladu z državnimi predpisi, zaradi česar ne moremo pridobiti ustreznih soglasij.

1. **SVETNICA PETRA KOKORAVEC** je postavila naslednje vprašanje:

Postavljam svetniško vprašanje. Starši otrok prvega razreda Podružnične šole Grgar so se obrnili name z informacijo, da  šola v prvem razredu ne zagotavlja prisotnosti dodatnega vzgojitelja ves čas pouka. Po pridobljenih informacijah so sredstva za vzgojitelja zagotovljena v celoti, in sicer v deležu plačila polovico država, polovico občina.

Prosim za pojasnilo, na kakšni osnovi vodstvo zavoda otrokom prvega razreda v Grgarju krši pravico do polne prisotnosti vzgojitelja v prvem razredu za čas pouka. Poleg tega pa zahtevam, da Mestna občina Nova Gorica kot plačnik programa doseže takojšnjo ureditev razmer.

**Občinska uprava** jeposredovala naslednji odgovor:

Pravilnik o normativih in standardih za izvajanje programa osnovne šole (Uradni list RS, št. 50/24 in 55/24 – popr.; v nadaljevanju: pravilnik) v tretjem odstavku 5. člena določa, da se drugi učitelj vključi v vzgojno-izobraževalno delo v obsegu desetih ur, če je v kombiniranem oddelku iz dveh razredov najmanj 12 učencev. V šolskem letu 2024/2025 je v POŠ Grgar v prvi razred vključenih 11 učencev, v drugi razred pa 9 učencev. Pouk se tako izvaja v kombiniranem oddelku prvega in drugega razreda, ki vključuje 20 učencev.

Mestni svet Mestne občine Nova Gorica je na seji 29. julija 2021 sprejel sklep o nadstandardu v osnovnih šolah, ki zagotavlja prisotnost drugega učitelja v oddelkih 1. razreda v času, ki presega normativ iz pravilnika. Cilj sprejetega sklepa je, da sta v vseh oddelkih prvih razredov osnovnih šol (kar vključuje tudi kombiniran oddelek iz dveh razredov z najmanj 12 učenci) ves čas prisotna dva učitelja. Skladno s sprejetim sklepom Mestna občina Nova Gorica v letošnjem šolskem letu OŠ Solkan zagotavlja razliko do polne zaposlitve drugega učitelja v kombiniranem oddelku na POŠ Grgar.

Za pojasnilo glede informacije, da  podružnična osnovna šola Grgar v prvem razredu ne zagotavlja prisotnosti dodatnega vzgojitelja ves čas pouka, smo zaprosili OŠ Solkan. Prejeli smo odgovor, da je bila omenjena težava izpostavljena na aktivu ravnateljev osnovnih šol v Mestni občini Nova Gorica konec avgusta letos, in sicer v povezavi z zagotavljanjem normativa v času podaljšanega bivanja zaradi oddaljene avtobusne postaje od šole. Sestali smo se z ravnateljem OŠ Solkan in se dogovorili, da šola v najkrajšem možnem času oz. najkasneje do 14.10.2024 zagotovi izvajanje nadstandarda na podružnični osnovni šoli Grgar, kot je opredeljeno v zgoraj navedenem sklepu o nadstandardu, to je, da je drugi strokovni delavec prisoten v oddelku prvega razreda v času, ki presega normativ iz četrtega člena Pravilnika o normativih in standardih v osnovnih šolah.

1. **SVETNICA DAMJANA PAVLICA** je podala naslednjo pobudo:

Svetniki Slovenske demokratske stranke dajemo naslednjo pobudo. S strani Turističnega društva Nova Gorica in nekaterih občanov smo prejeli naslednje pripombe.

Dela »polaganje granitnih kock na Delpinovi ulici« so zelo slabo izvedena. Kocke odpadajo. Predlagamo, da se pristopi takoj k reševanju reklamacije, da ne zamudimo veljavnosti garancije za dobro izvedbo posla.

Potrebno bo tudi nekaj urediti za zmanjšanje hitrosti avtomobilov po tej ulici, ker nekateri tu drvijo in s tem ogrožajo obiskovalce lokalov in mimoidoče.

Turistično društvo predlaga tudi postavitev informacijske table na Delpinovi ulici, kar tudi mi podpiramo.

**Občinska uprava** jeposredovala naslednji odgovor:

MONG, kot investitor izvedbe rekonstrukcije Delpinove ulice v Novi Gorici, je izvajalca del pozvala k sanaciji tlakovanih površin na rekonstruiranem delu Delpinove ulice. Skupen ogled objekta je potekal dne 6.9.2024. Na sestanku je bilo dogovorjeno, da izvajalec del pripravi terminski plan izvedbe, načrt sanacije, ki ga posreduje naročniku in nadzorniku v potrditev in si pridobi dovoljenje za delno zaporo ceste. Dela naj bi se začela izvajati v 1. polovici oktobra 2024. Ponovni skupni sestanek bo v ponedeljek, 7.10.2024.

Del ulice je urejen kot skupna površina pešcev, kolesarjev in motornega prometa, s poudarkom na prednosti pešcev in kolesarjev. Ta del ulice ima dovoljeno hitrost 20 km/h preostali, južni del, pa 30 km/h. Glede upoštevanja cestno prometnih predpisov je odgovorna policija, v kolikor bomo zaznali »divjanje«, pa bomo resno razmislili o postavitvi radarja.

V zvezi s postavitvijo informacijske table na Delpinovi ulici pa pojasnjujemo, da je Turistično društvo na Oddelek za okolje, prostor in javno infrastrukturo MONG že vložilo zahtevo za izdajo soglasja k postavitvi informacijske table oz. določitvi lokacije.

1. **SVETNICA BOŽA MOZETIČ** je podala naslednjo pobudo:

Prvi del pobude se nanaša na osvetlitev Ulice Gradnikove brigade. Ulica je zasajena z lepimi drevesi, kar nedvomno polepša izgled mesta in pripomore k prijetnemu bivanju stanovalcev. Ulica je tudi dovolj široka in ima širok pločnik ter dvosmerno kolesarsko stezo. Vendar je v času vegetacije in zaradi velikosti dreves ponoči ta del skoraj v popolni temi in to kljub osvetlitvi. Luči so postavljene na previsoke stebre, tako, da osvetljujejo krošnje dreves namesto pločnik in kolesarsko stezo. Potrebno bi bilo postaviti nižje, primernejše luči in tako zagotoviti večjo varnost pešcem in kolesarjem.

Drugi del pobude se pa nanaša na parkirišče za stanovanjskim blokom, tako imenovanim »čebelnjakom«. Na desni strani parkirišča v smeri iz  Kidričeve ulice proti FURS-u so zarisana parkirna mesta in seveda tudi večji del dneva zasedena. Ob parkirnih mestih je tudi pločnik, ki je popolnoma neprehoden, ker ga je zarasla živa meja. To je nujno potrebno urediti in s tem omogočiti pešcem normalno hojo.

 **Občinska uprava** jeposredovala naslednji odgovor:

Strinjamo se, da je osvetlitev pločnika in kolesarske steze na Ulici Gradnikove brigade mestoma nezadostna. Do priprave naslednjega proračuna/rebalansa bomo oblikovali predlog novega projekta za ureditev optimalnejše osvetlitve.

Živa meja na lokaciji, ki je navedena v pobudi in raste na meji z zasebnim zemljiščem, je bila obrezana. Proučuje se tudi možnost, da se živo mejo v kratkem zaradi dotrajanosti odstrani in površino zatravi.

1. **SVETNICA LARA ŽNIDARČIČ** je podala naslednjo pobudo:

Moja pobuda se nanaša na sečnjo dreves. Kar nekaj občanov se je obrnilo na stranko SD, in sicer, da so zgroženi in zaskrbljeni nad posekom dreves na pobočju Panovca pred predorom. Da povzamem njihove besede, da je delo narejeno na pol, slabo počiščeno, neurejeno ter z varnostnega vidika zelo nevarno, saj še vedno nekatera drevesa ležijo na pobočju in so zelo nevarna, da bi zdrsnila na cesto, še posebej če pride do močnega neurja.

V njihovem imenu dajem pobudo, da se pobočje počisti in uredi tako, da je varno, ali s terasami ali z mrežo, da ne bo ob prihodnjem neurju prišlo do zdrsa dreves kot zemlje.

**Občinska uprava** jeposredovala naslednji odgovor:

Sečnja pri predoru Panovec je bila izvedena kot nujna sanitarna sečnja visokoraslih in poškodovanih dreves ter grmičevja, saj je bila na tem območju že pred leti diagnosticirana glivična bolezen Mehurjevka zelenega bora (*Cronartium ribicola*), ki povzroča odmiranje dreves. V zadnjih letih se je bolezen še razširila. Sečnja je bila izvedena s strani strokovno usposobljene družbe, ki je registrirana za tovrstno dejavnost in pod strokovnim nadzorom predstavnikov Zavoda za gozdove. Dela so bila zaključena 20. 9. 2024. Območje je bilo po sečnji pregledano s strani upravljavca ceste in prav tako še vedno to območje spremlja Sektor za geomehaniko, družbe DRSI.

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦

**NEZADOVOLJSTVO OZ. NESTRINJANJE S PREJETIM ODGOVOROM, PRIPOMBE, VPRAŠANJA IN PREDLOGI TER POBUDE OZIROMA POHVALE:**

1. **SVETNIK MIŠEL MITROVIĆ** je podal naslednjo pripombo in naslednji predlog:

Zahvaljujem se za poslani odgovor na moje svetniško vprašanje. Glede na podatke, ki smo jih prejeli, sem ogorčen in verjetno nisem edini. Plača dveh direktorjev, kjer je Mestna občina Nova Gorica 100 % lastnica oziroma ustanoviteljica in imata med 7 in 10 zaposlenih, je tako visoka, da prekašata celo predsednika vlade za nekaj 100,00 evrov. Glede na funkcijo in odgovornost sta plači obeh direktorjev absolutno previsoki. Govorim pa o KENOG-u in o Mestnih storitvah.

Zato pa ustanovitelju MONG predlagam, da prouči možnost združitve obeh podjetij in da pripravi Pravilnik o prejemkih direktorjev podjetij v lasti Mestne občine Nova Gorica.

**Občinska uprava** jeposredovala naslednji odgovor:

Občinska uprava je že pričela s postopki za pridobitev strokovnega mnenja o morebitni združitvi javnih podjetij KENOG d.o.o. ter Mestnih storitev d.o.o.. Strokovne službe MONG bodo pripravile za oktobrsko sejo Mestnega sveta Pravilnik o izvajanju ustanoviteljskih pravic v zvezi s prejemki direktorjev in članov nadzornih svetov gospodarskih družb, katerih lastnica oziroma solastnica je Mestna občina Nova Gorica.

1. **SVETNIK OTON MOZETIČ** je izrazil naslednje nezadovoljstvo s prejetim odgovorom:

Zadnjič sem postavil svetniško vprašanje v zvezi z izrabo javnega prostora in z divjim prilaščanjem in stvarmi, ki se dogajajo izven konteksta, torej v našem mestu in dobil pač odgovor, ki z njim ne morem biti najbolj zadovoljen.

V odgovoru je navedeno, da bo zadeva rešena z novim odlokom, ki bo natančneje določal, kaj se sme, kaj se ne sme in da je zdajšnji odlok podnormiran v tem smislu. Sicer sem zadovoljen, da se tak odlok pripravlja in ta posodobitev pripravlja, prepričan pa sem, da to ni glavni razlog oziroma, da ni najpomembnejši razlog za to, kar se dogaja in da je odlok sam po sebi črka na papirju, ki, če se ne izvaja, nima nobene vrednosti. Torej, posodobitev občinskih predpisov je vsekakor dobrodošla in jo pozdravljam, ampak pravim še enkrat, da je večji problem v tem, da je potrebno odlok pravočasno uporabiti in takoj sankcionirati nepravilnosti.

Primer, ki sem ga navedel na Ulici Gradnikove brigade je zagotovo tak, da ne potrebuje novega odloka. Gre za pločnik, ki je zaseden v širini več kot pol širine, ki je zagotovo vpisan tudi kot pločnik in v nobenem primeru ne more postati letni vrt in mislim, da je z obstoječim odlokom možno zadevo sankcionirati. Zame je to zagotovo stvar komunalne inšpekcije in tisto, kar je najbolj pomembno in zaradi česar sem sploh postavil vprašanje je to, da je te stvari treba narediti takoj, ker v nasprotnem primeru nam ne pomaga nič, kako smo mi idealno vse določili, kaj se sme, kaj se ne sme, če tega takoj v začetku, ko se pojavljajo nepravilnosti, ne sankcioniramo.

V odgovoru je tudi rečeno, da je inšpekcija za ta primer uvedla postopek, ampak lepo prosim, ta zadeva je tam že dva meseca. Torej mi ni jasno kako in zakaj pač ta postopek še ni bil uveden in izveden. Kajti inšpektor mora tja priti in zadeve se morajo v trenutku odstraniti.

**Medobčinska inšpekcijska in medobčinska redarska služba** je posredovala naslednji odgovor:

Medobčinsko inšpekcijsko nadzorstvo, kot prekrškovni organ, je v zadevi lokala na Ulici Gradnikove brigade v Novi Gorici uvedlo inšpekcijski postopek v mesecu avgustu 2024. Inšpekcijski postopek se izvaja v skladu z določbami Zakona o inšpekcijskem nadzoru, Zakona o cestah in drugimi predpisi. Zaradi vseh postopkovnih pravil postopek še ni zaključen.

1. **SVETNIK NEĐAT ŠALJA** je podal naslednjo pripombo na prejeti odgovor:

 Zahvaljujem se za odgovor z županom, ki je navedel, da smo tudi sami odgovorni za skrb za red in čistočo. S tem se lahko deloma strinjam. V največji meri je res odgovornost na nas samih, vendar imamo primere, ko to ni dovolj. Na primer, na Ulici Gradnikove brigade imajo bloki s številko 9, 11, 13, 15 in 17 samo en ekološki otok, ki je znatno premajhen, neurejen in potreben takojšnje prenove. Pa še marsikje je tako. Res je, da moramo prebivalci skrbeti za red, a hkrati je pogoj za to redno praznjenje in zadostne kapacitete otokov. To pa je naloga občine.

**Občinska uprava** jeposredovala naslednji odgovor:

V času gradnje prizidka Zdravstvenega doma in garažne hiše so bili stanovalci blokov na Ulici Gradnikove brigade 9 in 11 usmerjeni na začasen ekološki otok. Verjamemo, da je problematika, ki jo navajate nastala predvsem zato, ker je lokacija nadomestnega ekološkega otoka precej oddaljena od končnih uporabnikov. Ti se zato poslužujejo najbližjega ekološkega otoka, ki pa je posledično preobremenjen.

Projekt izgradnje prizidka Zdravstvenega doma predvideva tudi ureditev ekološkega otoka, ki bo namenjen stanovalcem blokov na Ulici Gradnikove brigade 9 in 11. Ureditev bo izvedena do konca leta 2024. Z novo ureditvijo bo tudi ekološki otok, ki je namenjen stanovalcem blokov na Ulice Gradnikove brigade 13, 15 in 17 razbremenjen. Stanje bomo po realizaciji navedenega spremljali.

 Miran Ljucovič

 VODJA SLUŽBE ZA MS IN KS